สังคมข่าวหุ้น
*MSCI ลดน้ำหนักหุ้นไทย
26 พ.ค. 2564

เกียรติก้อง ว่องไวยากร
*MSCI ลดน้ำหนักหุ้นไทย
*วันนี้กองทุนจ่อขายหุ้นไทยหมื่นล้าน ตามดัชนี MSCI ที่ปรับลดน้ำหนัก ช่วงก่อนปิดตลาดฯ วอลุ่มซื้อขายคาดทะลักเกือบแสนล้าน หลังจากหดหายไปนาน กูรูมองแค่ผลกระทบระยะสั้นเท่านั้น ขณะที่ข่าวดีทยอยเข้ามาส่งออกเดือนเม.ย.โตสุดในรอบ 3 ปี รวมทั้งคลังออกพ.ร.ก.กู้เงิน 5 แสนล้านเยียวยาผลกระทบโควิด รวมทั้งวัคซีนที่กำลังทยอยเข้ามา แนวรับ 1,550  แนวต้าน 1,580 จุด
*หมอเฉลิม หาญพาณิชย์ ประธานเจ้าหน้าที่บริหาร บมจ.บางกอก เชน ฮอสปิทอล (BCH) ในฐานะนายกสมาคมโรงพยาบาลเอกชน สั่งนำเข้าวัคซีนโมเดอร์นาเข้ามาเพิ่มเป็น 10 ล้านโดส จากเดิมคาดไว้ที่ 5 ล้านโดส  ผ่านองค์การเภสัชกรรม และขายต่อให้กับโรงพยาบาลเอกชนไปให้บริการกับประชาชน คาดว่าการเปิดให้บริการฉีดวัคซีนโมเดอร์นาของโรงพยาบาลเอกชนจะทำได้เร็วกว่ากำหนดเดิมในเดือนต.ค. 64
*ปรับฮวงจุ้ย “อดิศวร์ หลายชูไทย” เลขานุการบริษัทและรองกรรมการผู้จัดการอาวุโส ธนาคารกสิกรไทย (KBANK) เผยคณะกรรมการธนาคารอนุมัติให้ธนาคารย้ายที่ทำการสำนักงานใหญ่จากอาคารราษฎร์บูรณะมาที่อาคารพหลโยธิน ซึ่งเคยเป็นสำนักงานใหญ่เดิม ซึ่งได้รับอนุญาตจากธนาคารแห่งประเทศไทยแล้ว เพื่อความสะดวกในการติดต่อธุรกิจกับลูกค้าและหน่วยงานต่าง ๆ โดยธนาคารยังคงใช้อาคารราษฎร์บูรณะ เป็นที่ทำการของธนาคารต่อไป
*รสยา เธียรวรรณ รองกรรมการผู้จัดการใหญ่พัฒนาธุรกิจ บมจ.โกลบอล เพาเวอร์ ซินเนอร์ยี่ (GPSC) ในฐานะประธานกรรมการ บริษัท ผลิตไฟฟ้าและพลังงานร่วม จำกัด (CHPP) เผย GPSC ได้ร่วมกับ CHPP ในการพัฒนานวัตกรรมพลังงานสะอาด G Float เป็นครั้งแรกของไทยเป็นนวัตกรรมทุ่นโซลาร์ลอยน้ำ (Floating Solar) ที่พร้อมดำเนินการในเชิงพาณิชย์เพื่อใช้สำหรับระบบผลิตไฟฟ้าพลังงานแสงอาทิตย์แบบติดตั้งบนทุ่นลอยน้ำ (FloatingPV System) ป้อนสู่กลุ่มลูกค้าโรงงานอุตสาหกรรม ลูกค้าในนิคมอุตสาหกรรมรวมถึงหน่วยงานภาครัฐและเอกชนต่าง ๆ เพื่อติดตั้งโซลาร์ลอยน้ำบนแหล่งน้ำขนาดใหญ่
*ธนาคารไทยพาณิชย์รับรางวัลรายงานความยั่งยืนดีเด่น (Asias Best Sustainability Report Standalone) ระดับ Bronze จากเวที Asia Sustainability Reporting Awards (ASRA) ครั้งที่ 6 ซึ่งเป็นรางวัลอันทรงเกียรติในระดับสากลด้านการจัดทำรายงานขององค์กร สะท้อนถึงความมุ่งมั่นในการดำเนินธุรกิจอย่างรับผิดชอบและยั่งยืน พร้อมยกระดับการจัดทำรายงานความยั่งยืนปี 2563 สู่รูปแบบดิจิทัลทั้งหมด นับเป็นธนาคารแห่งแรกในประเทศที่จัดทำรายงานความยั่งยืนในรูปแบบดิจิทัล
*วิศิษฐ์ องค์พิพัฒนกุล กรรมการผู้จัดการ บริษัทหลักทรัพย์ ทรีนีตี้ จำกัด ในฐานะผู้จัดการการจัดจำหน่ายหุ้นกู้ TNITY เตรียมเปิดเสนอขายหุ้นกู้ TNITY ครั้งที่ 3/2564 ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ให้แก่ผู้ลงทุนสถาบันและ/หรือผู้ลงทุนรายใหญ่ ผลตอบแทนสูง 3.2-3.8 % จองซื้อขั้นต่ำ 500,000 บาท และทวีคูณครั้งละ 100,000 บาท เปิดให้จองซื้อ ระหว่างวันที่ 27-28, 31 พ.ค. และ 1-2 มิ.ย. 2564
*จิตติพร จันทรัช กรรมการผู้จัดการ บมจ.เอ็กโซติค ฟู้ด (XO) ปรับเป้าหมายกำไรสุทธิปี 64 เติบโต 30-40% จากเป้าหมายเดิม 20-25% จากปีก่อนที่ทำกำไรสุทธิอยู่ที่ 318 ล้านบาท แนวโน้มไตรมาส 2/64 สดใส จากคำสั่งซื้อของลูกค้าเดิมเพิ่มขึ้น โดยขณะนี้มีคำสั่งซื้อในมือแล้วที่ 450 ล้านบาท
*จีเอ็มเอ็ม แกรมมี่ (GRAMMY) จัดตั้งบริษัทร่วมทุน (JV) ระหว่างบริษัทฯกับ วายจีเอ็นเตอร์เทนเมนต์ อิงค์ (YG Entertainment: YG) ซึ่งเป็นบริษัทที่มีความเชี่ยวชาญด้านการพัฒนาศิลปินไอดอล โดย YG เป็นบริษัทที่ได้จดทะเบียนในตลาดหลักทรัพย์ของเกาหลี (Korea Exchange: KRX) มูลค่า ทุนจดทะเบียนในบริษัทร่วมทุนดังกล่าว มีจำนวน 200 ล้านบาท โดยบริษัทฯ มีสัดส่วนการถือหุ้น 51%